b'\n_START_ARTICLE_\nBatalla de Shiroyama\n_START_SECTION_\nAntecedents\n_START_PARAGRAPH_\nLa Rebel\xc2\xb7li\xc3\xb3 de Satsuma (\xe8\xa5\xbf\xe5\x8d\x97\xe6\x88\xa6\xe4\xba\x89, Seinan Sens\xc5\x8d), tamb\xc3\xa9 coneguda com la Guerra del sud-oest fou una revolta dels antics samurais de Satsuma, dirigits per Saig\xc5\x8d Takamori contra el govern de l\'emperador Meiji. Despr\xc3\xa9s de la derrota al Setge de Kumamoto i altres batalles a Kyushu, els pocs centenars d\'homes supervivents de les forces samurai lleials a Saig\xc5\x8d Takamori, dels 40.000 que inicialment van assetjar Kumamoto nom\xc3\xa9s sis setmanes abans van establir-se l\'1 de setembre de 1877 al tur\xc3\xb3 de Shiroyama, a prop de Kagoshima, sense canons i disposant \xc3\xbanicament d\'uns pocs mosquets.\n_START_SECTION_\nPreparatius\n_START_PARAGRAPH_\nL\'ex\xc3\xa8rcit imperial comandat per Yamagata Aritomo i els marines de Kawamura Sumiyoshi van arribar poc despr\xc3\xa9s, envoltant completament als revoltats. Amb 300.000 homes, Yamagata superava a Saig\xc5\x8d per 750 a 1, per\xc3\xb2 havent-se vist sorpr\xc3\xa8s amb anterioritat, va fer que els soldats constru\xc3\xafssin durant dies una xarxa de trinxeres, murs i obstacles. El pla de batalla de Yamagata era assaltar les posicions rebels des de totes bandes simult\xc3\xa0niament, prohibint a les unitats ajudar a les altres, i si alguna es retirava, la resta hi dispararia indiscriminadament, matant als propis per evitar la fugida de Saig\xc5\x8d._NEWLINE_Els cinc vaixells governamentals situats al port de Kagoshima van afegir la seva capacitat de foc a l\'artilleria de Yamagata, a on es van disparar 7.000 projectils, i al demanar la rendici\xc3\xb3 a Saig\xc5\x8d Takamori, aquest, d\'acord amb el bushido, s\'hi va negar.\n_START_SECTION_\nLa batalla\n_START_PARAGRAPH_\nDespr\xc3\xa9s d\'un intens bombardeig d\'artilleria la nit del 24 de setembre, les forces imperials van atacar el tur\xc3\xb3 de matinada, i els samurais van carregar contra els imperials, que al no estar preparats per la lluita cos a cos amb enemics tan eficients en la lluita amb espases, van trencar la l\xc3\xadnia per un temps, per\xc3\xb2 van ser redu\xc3\xafts per superioritat num\xc3\xa8rica._NEWLINE_A les 6 del mat\xc3\xad nom\xc3\xa9s quedaven 40 supervivents entre els samurais i Saig\xc5\x8d Takamori estava ferit a l\'art\xc3\xa8ria femoral i l\'est\xc3\xb3mac, i va demanar un lloc acceptable per morir, sent carregat a l\'espatlla per Beppu Shinsuke, i diu la llegenda que va fer de kaishakunin per ajudar-lo a cometre seppuku abans que pogu\xc3\xa9s ser capturat, tot i que hi ha proves que diuen que va morir per ferida de bala i que Beppu li va tallar el cap per preservar la seva dignitat. Despr\xc3\xa9s de la mort de Saig\xc5\x8d, els supervivents van carregar contra els imperials, sent morts per trets de metralladora.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nAmb aquestes morts, la Rebel\xc2\xb7li\xc3\xb3 de Satsuma es va acabar, per\xc3\xb2 l\'emperador Meiji va perdonar Saig\xc5\x8d Takamori p\xc3\xb2stumament en 1890, i una est\xc3\xa0tua al parc central de Kagoshima el recorda.\n_START_SECTION_\nLlegat cultural\n_START_PARAGRAPH_\nLa hist\xc3\xb2ria de Saig\xc5\x8d Takamori ha estat relatada en diverses obres liter\xc3\xa0ries contempor\xc3\xa0nies japoneses. Internacionalment, la seva acci\xc3\xb3 final en la Rebel\xc2\xb7li\xc3\xb3 de Satsuma va ser usat en la pel\xc2\xb7l\xc3\xadcula de 2003, L\'\xc3\xbaltim samurai; Ken Watanabe va actuar en el paper de Takamori, tot i que en aquesta pel\xc2\xb7l\xc3\xadcula rep el nom de "Katsumoto".'